
ДОКЛАД

КЪМ ПРОЕКТ ЗА ИЗМЕНЕНИЕ И ДОПЪЛНЕНИЕ НА ЕТИЧЕН КОДЕКС НА ОБЩИНСКИТЕ СЪВЕТНИЦИ ОТ ОБЩИНСКИ СЪВЕТ СМЯДОВО
На основание чл. 26, ал. 2, ал. 3 и ал. 4 от Закона за нормативните актове, във връзка с чл.77 от АПК, в 14-дневен срок от настоящото публикуване на Проекта за изменение и допълнение на Етичен кодекс на общинските съветници от Общински съвет Смядово, на всички заинтересовани страни се предоставя възможност да изразят своите становища и да дават предложения по изготвения проект, в срок до 20.10.2026 г. включително, в деловодството на Общински съвет Смядово – стаята №2, която се намира в сградата на Общинска администрация Смядово или на имейл: obs@smyadovo.egov.bg
На основание чл. 26, ал. 4 ЗНА, обявеният срок за обществената консултация е 14 дни. Това се налага поради изключителни обстоятелства: разпоредбите на § 5 от Преходните и заключителните разпоредби на Закона за прозрачност при представителство на интереси определя шестмесечен срок от обнародването на същия, който изтече на 27 септември 2026 г. Необходимо е законовото задължение да бъде изпълнено във възможно най-кратък срок, а провеждането на консултация в общия 30-дневен срок би довело до допълнително забавяне на изпълнението му.
МОТИВИ

към Проект за изменение и допълнение на Етичен кодекс на общинските съветници от Общински съвет Смядово
(на основание чл. 26, ал. 3 и чл. 28 от Закона за нормативните актове)
1. Причини, които налагат приемането.
В Държавен вестник, бр. 30 от 27.03.2026 г. е обнародван Законът за прозрачност при представителство на интереси (ЗППИ), който предвижда, че председателите на общински съвети и общинските съветници, приемат етични правила за осъществяване на представителство на интереси в шестмесечен срок от влизането в сила на ЗППИ.

Във връзка с гореизложеното се налага включване на нов раздел към Етичния кодекс на общинските съветници от Общински съвет Смядово, съдържащ задължението по §5 от Преходни и заключителни разпоредби на ЗППИ и уреждащ взаимодействието с представители на интереси и допълване на отделни членове, във връзка със същото задължение.

2. Целите, които се поставят.
Целта от прилагането на проекта е да се приведе Етичния кодекс в пълно съответствие с действащото законодателство, за да се осигури прилагането на Закона за прозрачност при представителство на интереси.

С приемането на правилата заложени в проекта за изменение и допълнение на Кодекса, се цели:

1. осигуряване на прозрачност на контактите между председателя на Общински съвет – Смядово, общинските съветници  и представителите на интереси;

2.
гарантиране на равноправен достъп на всички заинтересовани лица – представители на интереси, за изразяване на становища;

3. осигуряване на широка обществена представителност при изработването на проекти на актове на Общинския съвет, засягащи интересите на населението на община Смядово;

4.
предотвратяване нерегламентирано, скрито или привилегировано влияние върху процеса по вземане на решения относно създаването, изменението, допълнението, отмяната и съдържанието на приеманите актове;

5.
осигуряване проследимост на комуникацията и на постъпилите предложения;

6.
утвърждаване на стандарти за добросъвестност, почтеност и професионализъм.

С приемането на Проекта за изменение и допълнение на Етичния кодекс, вътрешната нормативна уредба ще бъде приведена в съответствие с действащото в Република България законодателство. 

3. Финансови и други средства, необходими за прилагането на проекта. 

Прилагането на предложения Проект не е свързан с изразходването на допълнителни финансови средства от бюджета на общината, както и с допълнителни човешки ресурси.
4. Очаквани резултати от прилагането 

Резултатите, които се очакват от приемането на проекта за изменение и допълнение на Етичния кодекс са свързани с повишаване на прозрачността и обществения контрол върху процеса на вземане на решения от Общинския съвет, гарантиране на проследимост на контактите с представители на интереси и предотвратяване на конфликт на интереси при председателя на Общинския съвет и общинските съветници.
5. Анализ за съответствие с правото на Европейския съюз

Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя.

Предлаганият Проект за изменение и допълнение на Етичен кодекс на общинските съветници от Общински съвет Смядово е изготвен на основание Закона за прозрачност при представителство на интереси и не противоречи на норми от по-висока йерархия и на европейското законодателство.

Заинтересованите лица и организации могат да се запознаят с промените и допълненията на интернет страницата на Община Смядово, секция Общински съвет и Портала за обществени консултации
На основание чл.26, ал.2 от ЗНА, във връзка с чл.77 от АПК, в 14 дневен срок от настоящото публикуване на Проекта за изменение и допълнение на Етичен кодекс на общинските съветници от Общински съвет Смядово, на интернет страницата на Община Смядово и Портала за обществени консултации, считано от 06.10.2026 г.(дата на публикуване), на всички заинтересовани страни се предоставя възможност да изразят своите становища и да дават предложения по изготвения проект, в срок до 20.10.2026 г., включително, в стаята №2 на Общински съвет Смядово, която се намира в сградата на Общинска администрация Смядово или на имейл: obs@smyadovo.egov.bg

